Diari Oficial de la Generalitat Valenciana


Sumari del DOGV 8880, del 12-08-2020 (2020/6586)

DECRET 104/2020, de 7 d'agost, del Consell, de modificació del Decret 26/2019 (bases reguladores de la concessió d'ajudes, a persones joves altament qualificades, per a la preparació de proves selectives per a l'accés als diferents cossos o escales del grup de classificació professional A de l'Administració de la Generalitat).
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2020/08/07/104/dof/vci/html**

### Dades del document

Número de DOGV
:   8880

Data del DOGV
:   12-08-2020

Secció del DOGV
:   I. DISPOSICIONS GENERALS

Número del document
:   2020/6586


Data del document
:   07-08-2020

Organisme emissor
:   Conselleria de Justícia, Interior i Administració Pública

Tipus de document
:   Decret

Anàlisi jurídica

 Descriptors 

:   * Conselleria de Justícia, Interior i Administració Pública
    * aprenentatge professional
    * treballador jove
    * legislació
    * política d'ocupació
    * jove
    * concurs administratiu

DECRET 104/2020, de 7 d'agost, del Consell, de modificació del Decret 26/2019 (bases reguladores de la concessió d'ajudes, a persones joves altament qualificades, per a la preparació de proves selectives per a l'accés als diferents cossos o escales del grup de classificació professional A de l'Administració de la Generalitat). [2020/6586]  
  
El Decret 26/2019, d'1 de març, del Consell, d'aprovació de les bases reguladores de la concessió d'ajudes, a persones joves altament qualificades, per a la preparació de proves selectives per a l'accés als diferents cossos o escales del grup de classificació professional A, de l'administració de la Generalitat, va regular per primera vegada en la Comunitat Valenciana aquest tipus d'ajudes, tenint per objecte l'establiment de les bases reguladores per a la concessió d'ajudes econòmiques per a contribuir en les despeses ocasionades per la preparació de processos selectius per a l'accés als diferents cossos o escales del grup de classificació professional A, de l'administració de la Generalitat.  
  
L'experiència obtinguda en la tramitació de la primera convocatòria d'aquestes ajudes en l'exercici 2019, efectuada per Resolució de 23.07.2019, de la consellera de Justícia, Interior i Administració Pública, ha posat de manifest l'existència d'una sèrie de raons de caràcter tècnic que aconsellen la clarificació de determinats conceptes, així com la simplificació i agilitació de la gestió de les esmentades ajudes, justificant la necessitat i eficàcia d'aquesta norma.  
Les modificacions necessàries per a això, comprenen, d'una banda, la concreció de determinats requisits com l'edat, o el grau de discapacitat exigit per al percentatge de reserva, la simplificació de la determinació de la renda familiar, d'acord amb els principis d'eficiència així com l'acreditació de la nota mitjana de l'expedient acadèmic i l'especificació de determinades obligacions, com és la de presentar-se als processos selectius que es convoquen en l'àmbit de les competències de la Direcció General de Funció Pública, donant major seguretat, transparència i eficiència. Per a garantir la seguretat jurídica d'aquesta norma, s'ha intentat que la redacció de la mateixa facilite la seua compressió, de manera que cadascuna de les persones beneficiàries d'aquestes ajudes conega per endavant que totes les despeses derivades de la preparació de les proves selectives seran sufragades amb el límit màxim de 500 ?.  
  
D'acord amb el descrit en els paràgrafs anteriors, el procés d'elaboració del decret s'ha adequat als principis de necessitat, eficàcia, proporcionalitat, seguretat jurídica i eficiència previstos en l'article 129 de la Llei 39/2015, d'1 d'octubre, del procediment administratiu comú de les administracions públiques (LPAC), quedant aquells justificats en els informes previs a la norma així com en el tràmit de consulta pública efectuat a través del portal web, de conformitat amb el que es disposa en l'article 133 de la LPAC, en els quals consten els antecedents d'aquesta, els problemes que es pretenen solucionar, la necessitat de la seua aprovació, els seus objectius, així com la possible solució alternativa a la regulació, proporcionant seguretat i agilitat als procediments, sense imposar càrregues administratives no justificades i la regulació que conté resulta proporcionada, en atenció a la justificació dels requisits exigits i a la necessitat de garantir el principi d'eficàcia en la tramitació de les ajudes.  
Aquesta norma es dicta en l'exercici de les competències atribuïdes a la Generalitat pels articles 49.1 i 53.1 de l'Estatut d'Autonomia de la Comunitat Valenciana, amb subjecció al que es disposa per la normativa vigent en la matèria: Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions; la Llei 38/2003, de 17 de novembre, general de subvencions; i el Reial decret 887/2006, de 21 de juliol, pel qual s'aprova el reglament d'aquesta llei.  
  
Aquesta disposició està inclosa en el Pla normatiu de l'administració de la Generalitat per a 2020.  
  
Per tot això, d'acord amb el que estableix l'article 28.c, 31 i 33 de la Llei 5/1983, de 30 de desembre, de la Generalitat, del Consell, a proposta de la consellera de Justícia, Interior i Administració Pública, conforme amb el Consell Jurídic Consultiu de la Comunitat Valenciana i prèvia deliberació del Consell, en la reunió de 7 d'agost de 2020,  
  
  
  
DECRETE  
  
Article únic. Modificació del Decret 26/2019, d'1 de març, del Consell, d'aprovació de les bases reguladores de la concessió d'ajudes, a persones joves altament qualificades, per a la preparació de proves selectives per a l'accés als diferents cossos o escales del grup de classificació professional A, de l'administració de la Generalitat.  
  
Es modifiquen els articles 1, 2, 11 i 15 del Decret 26/2019, d'1 de març, del Consell, d'aprovació de les bases reguladores de la concessió d'ajudes, a persones joves altament qualificades, per a la preparació de proves selectives per a l'accés als diferents cossos o escales del grup de classificació professional A, de l'administració de la Generalitat, en els termes establerts en l'annex d'aquest decret.  
  
  
DISPOSICIONS ADDICIONALS  
  
Única. Incidència pressupostària  
L'aprovació d'aquestes bases no podrà suposar increment de cost econòmic en el pressupost de la Generalitat. Seran les corresponents convocatòries les que, d'acord amb la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, recolliran les línies a les quals s'imputa el pagament de les ajudes, així com l'import global màxim destinat a abonar-les.  
  
  
València, 7 d'agost de 2020.  
  
El president de la Generalitat,  
XIMO PUIG I FERRER  
  
La consellera de Justícia, Interior i Administració Pública,  
GABRIELA BRAVO SANESTANISLAO  
  
  
ANNEX  
Modificació dels articles 1, 2, 11 i 15 del Decret 26/2019, d'1 de març, del Consell, d'aprovació de les bases reguladores de la concessió d'ajudes, a persones joves altament qualificades, per a la preparació de proves selectives per a l'accés als diferents cossos o escales del grup de classificació professional A, de l'administració de la Generalitat  
  
  
«Article 1. Objecte.  
1. Aquest decret té per objecte establir les bases reguladores per a la concessió d'ajudes econòmiques per a contribuir en les despeses ocasionades a les persones de fins a 30 anys incloses, per la preparació de processos selectius per a l'accés als diferents cossos o escales del grup de classificació professional A, de l'Administració de la Generalitat, convocades per la Conselleria amb competències en matèria de funció pública.  
L'activitat subvencionada per aquestes beques, consistirà en la preparació, per mitjà de preparadora o preparador individual o centre especialitzat.  
2. Aquestes subvencions, destinades a les persones aspirants que complisquen els requisits establerts en aquestes bases i en la corresponent convocatòria, consistiran en ajudes econòmiques per import màxim de 500 euros mensuals.  
3. Es reservarà un percentatge del 7 % d'aquestes ajudes per a persones amb un grau reconegut de discapacitat igual o superior al 33 %. En cas de ser declarades desertes s'acumularan a les restants.»  
  
«Article 2. Requisits de les persones sol·licitants.  
Podran beneficiar-se de les ajudes regulades en aquest decret aquelles persones que, a la finalització del termini de presentació de sol·licituds, complisquen i acrediten documentalment els requisits següents, que hauran de figurar en les corresponents convocatòries:  
a) No ser major de 30 anys.  
b) Tindre la nacionalitat espanyola o la de qualsevol dels estats membres de la Unió Europea. En el cas de ciutadanes i ciutadans de la Unió Europea o dels seus familiars, beneficiaris dels drets de lliure circulació i residència, es requerirà que tinguen la condició de residents permanents o que acrediten ser persones treballadores per compte propi o alié.  
A l'efecte, tindran la consideració de «familiars» el cònjuge o la parella de fet formalitzada, així com ascendents directes a càrrec i descendents directes a càrrec, menors de 21 anys. En el supòsit de persones estrangeres no comunitàries, s'aplicarà el que es disposa en la normativa sobre drets i llibertats d'aquestes persones a Espanya i la seua integració social.  
c) Estar en possessió de titulació universitària de llicenciatura o grau.  
d) No estar gaudint d'ajudes o subvencions per al mateix objecte d'ens públics ni privats, ni haver-lo fet durant un màxim de tres anys, continuats o alterns, anteriors a la convocatòria, ni haver incomplit les obligacions determinades en l'article 15 en alguna convocatòria anterior.  
e) No trobar-se incurses en les prohibicions per a obtindre la condició de persona beneficiària, establertes en l'article 13 de la Llei 38/2003, de 17 de novembre, general de subvencions, la qual cosa s'acreditarà per mitjà de la declaració responsable inclosa en el model de sol·licitud, accessible en la seu electrònica de la Generalitat, https:// sede.gva.es.  
  
f) Comptar amb la direcció d'un centre especialitzat o una persona preparadora per a orientar el procés de preparació, o començar la preparació a l'inici del període subvencionable determinat en cada convocatòria.  
g) Acreditar la situació econòmica a l'efecte de la seua valoració, de conformitat amb el que es disposa en l'article 11.1.a.  
h) Estar empadronada i tindre residència efectiva a la Comunitat Valenciana almenys cinc anys dels últims deu, requerint-se, així mateix, el certificat d'empadronament a l'efecte d'acreditació de membres de la unitat familiar per a la valoració de la seua situació econòmica.  
  
i) Acreditar una nota mitjana mínima en l'expedient acadèmic de la llicenciatura o grau exigit en cada convocatòria d'oposicions segons la taula següent:  
Nota mitjana mínima en escala de 0 a 10: 7  
Nota mitjana mínima en escala d'1 a 4: 2  
En cas de titulacions obtingudes en centres estrangers, haurà d'aportar-se l'equivalència de la nota mitjana.  
j) No tindre un nivell de renda per membre de la unitat familiar superior a tres vegades l'Indicador Públic de Rendes d'Efectes Múltiples (IPREM).»  
  
«Article 11. Valoració de mèrits.  
1. Es consideraran mèrits valorables en el seu conjunt per la comissió avaluadora, per a accedir a la condició de persona beneficiària:  
a) La situació econòmica, que serà valorada conforme a una escala de 0 a 60 punts segons el desglossament següent:  
Ingressos/euros per membre d'unitat familiar fins a:  
  
Ingressos/euros Punts  
< 3.000 60  
7.000 48  
10.000 36  
13.000 24  
16.000 12  
>16.001 0  
  
  
Els ingressos de cada membre de la unitat familiar, seran els resultants de dividir la renda familiar determinada en la forma establerta a continuació pel nombre de membres de la unitat familiar.  
1r. La renda familiar a l'efecte d'aquestes ajudes s'obtindrà per agregació de les rendes de cadascun dels membres computables de la família, corresponent a l'exercici establert en cada convocatòria, calculada segons s'indica en els paràgrafs següents i de conformitat amb la normativa reguladora de l'Impost sobre la renda de les persones físiques.  
2n. Per a la determinació de la renda dels membres computables que presenten declaració per l'Impost sobre la renda de les persones físiques, se sumarà la base imposable general amb la base imposable de l'estalvi.  
3r. Per a la determinació de la renda dels membres computables que obtinguen ingressos propis i no hagen presentat declaració per l'Impost sobre la renda de les persones físiques es tindran en compte les quanties que haurien de figurar en la corresponent declaració com a base imposable general i base imposable de l'estalvi.  
4t. Per al càlcul de la renda familiar a l'efecte d'aquesta beca, són membres computables de la família el pare i la mare, la persona que exerceix la tutoria o l'encarregada de la guarda i protecció del menor, si fa el cas, la persona sol·licitant, les i els germans solters menors de vint-i-cinc anys i que convisquen en el domicili familiar a 31 de desembre de l'exercici establert en la convocatòria; o bé, les persones majors d'aquesta edat, quan es tracte de persones amb diversitat funcional, així com les o els ascendents de les mares i els pares que justifiquen la seua residència en el mateix domicili que les o els anteriors amb el certificat municipal corresponent. En el cas de persones sol·licitants que constituïsquen unitats familiars independents, també es consideren membres computables el cònjuge o, si fa el cas, parella de fet, així com els fills, si n'hi haguera, i que convisquen en el mateix domicili.  
  
5é. En el cas de divorci o separació legal dels pares sense que existisca custòdia compartida, no es considerarà membre computable qui no convisca amb la persona sol·licitant de la beca. Tindrà, no obstant això, la consideració de membre computable, si fa el cas, el nou cònjuge o parella de fet les rendes i el patrimoni de la qual s'inclouran dins del còmput de la renda i patrimoni familiars.  
b) L'expedient acadèmic, que serà valorat conforme a la nota mitjana de l'expedient acadèmic en una escala de 10 a 40 punts, segons el desglossament següent:  
  
Escala de 0 a 10: Escala d'1 a 4: Punts  
7 a 7,99 2 a 2,49 10  
8 a 8,99 2,50 a 2,99 20  
9 a 9,49 3 a 3,49 30  
9,50 a 10 3,50 a 4 40  
  
  
2. En cas d'existència d'empat, aquest es resoldrà a favor de la persona que haja acreditat ser víctima de violència de gènere o de violència terrorista, o hagen estat tutelades per una entitat pública de conformitat amb la normativa vigent que siga aplicable en cadascun d'aquests supòsits. En els altres casos d'empat, així com quan aquest persistisca després d'aplicat l'apartat anterior, es resoldrà a favor de la persona que tinga major nota mitjana de l'expedient acadèmic.  
3. Les resolucions anuals de convocatòria d'aquestes ajudes podran, si fa el cas, actualitzar els trams de base imposable o de qualificacions acadèmiques sobre els quals s'aplicaran les puntuacions establertes en els apartats a) i b) d'aquest article.»  
  
«Article 15. Obligacions de la persona beneficiària.  
Són obligacions de la persona beneficiària de l'ajuda, a més de les establertes en la Llei general de subvencions, i la resta de la normativa vigent en matèria de subvencions:  
1. Presentar-se a les proves selectives que es convoquen per part de la Conselleria de Justícia, Interior i Administració Pública, per a l'accés al cos que s'estiga preparant, objecte de la convocatòria d'aquesta ajuda.  
  
2. Estar al corrent en el compliment de les seues obligacions tributàries i amb la Seguretat Social, tot això amb anterioritat a dictar-se la proposta de resolució de concessió de l'ajuda, de conformitat amb la Llei 38/2003, de 17 de novembre, general de subvencions, per a això podrà autoritzar expressament l'administració per a l'obtenció dels corresponents certificats en subscriure el model de sol·licitud. En cas contrari, haurà d'aportar la documentació que acredite el compliment d'aquests requisits.  
3. Acceptar la concessió de l'ajuda i renunciar a qualsevol altra ajuda de la mateixa classe o amb el mateix objecte de què gaudisca.  
4. Sotmetre's a les actuacions de comprovació precises per a verificar el compliment de les condicions o requisits previstos per a la concessió de les ajudes.  
5. Justificar el compliment de la fi de la subvenció mitjançant la presentació de la documentació justificativa en el termini i forma previstos en l'article 13 d'aquest decret.»


Còpia Permalink ELI